9 ansøgere Justitsministeriet har modtaget i alt ni ansøgninger til jobbet som rigspolitichef. Det oplyser afdelingschef Thorkild Fogde mandag, efter at ansøgningsfristen er løbet ud. I øjeblikket sidder Jens Henrik Højbjerg i stillingen som konstitueret rigspolitichef, da Torsten Hesselbjerg måtte forlade posten ved årsskiftet. Det skete som følge af den kuldsejlede politireform. Afgørelse tirsdag Allerede tirsdag middag satser Thorkild Fogde på at kunne fortælle offentligheden, om Jens Henrik Højbjerg får lov til at blive i stillingen. - Vi har ikke fundet grundlag for at indkalde ansøgerne til samtale, så selve behandlingsprocessen går stærkt, fortæller Thorkild Fogde. Sagen skal tirsdag formiddag behandles i regeringens ansættelsesudvalg. Alt peger dog på, at Jens Henrik Højbjerg får lov til at blive i stillingen, da han allerede før jul blev rost til skyerne fra begge sider af Folketinget. /ritzau/

Opsummering:
Konstitueret rigspolitichef Jens Henrik Højbjerg fra Nordjyllands Politi har fået konkurrenter til jobbet. Justitsministeriet tager endelig stilling tirsdag.